Il-Kamra tal-Pertiti u l-Assoċjazzjoni Maltija tal-Iżviluppaturi (MDA) ftehmu li jmexxu l-laqgħa li kellhom skedatata fl-aħħar tax-xahar għat-Tlieta li ġej wara li nħasset il-ħtieġa ta’ pożizzjoni komuni għall-ġid tal-pajjiż. Barra minhekk, fil-jiem li ġejjin ukoll, il-Kamra mistennija tiltaqa’ mal-Kamra tal-Inġiniera, mal-Kamra tal-Kummerċ u mal-BICC. Fi stqarrija, il-Kamra tal-Pertiti qalet li l-inċidenti tal-aħħar jiem xeħtu dawl fuq l-industrija tal-kostruzzjoni b’mod kollettiv, fosthom fuq il-professjoni tal-Periti, li wkoll għandhom responsabbiltà xi jġorru flimkien mal-operaturi kollha involuti. Tiddikjara li l-kwistjoni hi sensittiva u l-pass mgħaġġel li miexi bih is-settur tal-kostruzzjoni qed iġebbed ir-riżorsi. Madankollu, dan ma jiġġustifikax kwalunkwe nuqqas fl-istandards jew fil-proċess ta’ diliġenza. Sadanittant, il-Kamra tal-Periti ħabbret ukoll li sejħet Laqgħa Ġenerali Straordinarja għall-Ġimgħa li ġej biex tiddiskuti mal-membri tagħha dawn l-aħħar żviluppi, filwaqt li taġġornahom dwar il-proċess ta’ konsultazzjoni pubblika li se jiftaħ it-Tnejn, kif ukoll dwar il-laqgħat mal-Gvern dwar l-Att aġġornat tal-Periti. Hekk kif dawn il-mumenti huma kruċjali għall-industrija tal-kostruzzjoni, il-Kamra tal-Periti qalet li hu importanti li kulħadd jiġbed ħabel wieħed u li lesta tkompli sservi ta’ xprun biex dan kollu jidħol fis-seħħ, temmet tgħid l-istqarrija.